recursal/SuperWikiNEXT-32B huggingface dataset:
מפגש חיילי חזית לנינגרד עם חיילי חזית וולחוב לאחר פריצת המצור.
**חזית לנינגרד** הייתה קבוצת ארמיות סובייטית, שהוקמה על ידי הפיקוד העליון הסובייטי כדי להגן על מרחב לנינגרד במהלך מלחמת העולם השנייה, ומילאה תפקיד מרכזי במהלך מצור לנינגרד ושחרור אסטוניה ולטביה מכיבוש הנאצי.

היסטוריה
--------

חזית לנינגרד הוקמה בהוראת הסטאבקה ב-23 באוגוסט 1941 תוך פיצול החזית הצפונית. עם הקמתה כללה החזית את הארמיות ה-8, ה-23, ה-48 ומספר יחידות נוספות. ב-30 באוגוסט 1941 הצי הבלטי הועבר תחת פיקודה וב-25 בנובמבר 1942 מיחידות חיל האוויר הסובייטי שהיו באזור הוקמה ארמיית האוויר ה-13. 

תפקידה הראשי של החזית היה לעצור התקדמות קבוצת ארמיות צפון והצבא הפיני במרחב לנינגרד. לאחר קרבות קשים ותוך החלפת מפקדי החזית רק הגעה של גאורגי ז'וקוב לאזור תרמה להתייצבות החזית בסתיו 1941 ותחילת מצור לנינגרד. במהלך שנת 1942 החזית ניסה לפרוץ את המצור אך ללא הצלחה. ביוני 1942 מפקד החזית הועבר מתפקידו תוך האשמות בניהול כושל של הצבא. רק בינואר 1943 מבצע התקפי הביא לכיבוש מבצר שליסלבורג ועל ידי כך הוקם קשר יבשתי אמין עם יתר חלקי ברית המועצות.

בתחילת 1944 במהלך מבצע לנינגרד-נובגורוד הוורמאכט הורחק מפרברי העיר והמצור הסתיים. ביוני 1944 חזית לנינגרד ניהלה מערכה מוצלחת נגד הצבא הפיני שבסופו של דבר הביאה להוצאת פינלנד ממעגל הלחימה.

החל מספטמבר 1944 החזית פעלה לשחרור אסטוניה ובהמשך לטביה. תוך כדי הלחימה התפצלה מחזית לנינגרד החזית הבלטית השלישית, ובאפריל 1945 הועברו תחת פיקוד החזית יחידות של החזית הבלטית השנייה שבוטלה. במהלך אביב 1945 החזית פעלה לכיתור קבוצת ארמיות קורלנד הגרמנית וסיימה את המלחמה באזור זה.

ב-24 ביולי 1945 בוטלה החזית ומפקדתה נוצלה להקמת פיקוד צבאי לנינגרד.

מפקדים
------

* מרקיאן פופוב (27 באוגוסט – 5 בספטמבר 1941)
* קלימנט וורושילוב (5–14 בספטמבר 1941)
* גאורגי ז'וקוב (14 בספטמבר – 10 באוקטובר 1941)
* איוואן פדיונינסקי (10–26 באוקטובר 1941)
* מיכאיל חוזין (26 באוקטובר 1941 – 8 ביוני 1942)
* לאוניד גובורוב (8 ביוני 1942 – יולי 1945)

קישורים חיצוניים
----------------

ויקישיתוף מדיה וקבצים בנושא **חזית לנינגרד** בוויקישיתוף
**מריה דה ואלדס אלבארס** (בספרדית: **María de Valdés Álvarez**; נולדה ב-19 באוקטובר 1998) היא שחיינית ספרדייה, סגנית אלופת עולם (דוחה 2024) בשחייה במים פתוחים במשחה ל-10 ק"מ חופשי וסגנית אלופת אירופה (רומא 2022) בשחייה במים פתוחים במשחה ל-5 ק"מ חופשי.

ביוגרפיה
--------

### 2017

באליפות העולם שנערכה ביולי בבודפשט שבהונגריה סיימה דה ואלדס במקום ה-30 בשחייה במים פתוחים משחה ל-10 ק"מ חופשי בתוצאה של 2:04:54.40 שעות.

### 2018

באליפות אירופה שנערכה באוגוסט בלוך לומונד שבסקוטלנד סיימה דה ואלדס במקום ה-22 בשחייה במים פתוחים במשחה ל-10 ק"מ חופשי בתוצאה של 2:02:42.90 שעות. במשחה הקבוצתי המעורב ל-5 ק"מ סיימה במקום השביעי יחד עם פאולה רואיס, גיים פוז'ול בלמונטה וראול סנטיאגו בטאנקור בתוצאה של54:23.80 דקות.

### 2019

באליפות העולם שנערכה ביולי בקוואנגג'ו שבקוריאה הדרומית סיימה דה ואלדס במקום ה-14 בשחייה במים פתוחים במשחה ל-5 ק"מ חופשי בתוצאה של 58:12.00 דקות. במשחה הקבוצתי המעורב ל-5 ק"מ סיימה במקום ה-12 יחד עם רואיס, בלמונטה ובטאנקור בתוצאה של55:31.50 דקות.

### 2021

באליפות אירופה שנערכה במאי בבודפשט שבהונגריה סיימה דה ואלדס במקום השמיני במשחה ל-800 מטר חופשי בתוצאה של 8:33.90 דקות ובמקום החמישי במשחה ל-1500 מטר חופשי בתוצאה של 16:14.77 דקות.

באליפות העולם (בריכת 25 מטר) שנערכה בבדצמבר באבו דאבי שבאיחוד האמירויות הערביות סיימה דה ואלדס במקום ה-15 במשחה ל-800 מטר חופשי בתוצאה של 8:28.94 דקות ובמקום ה-29 במשחה ל-400 מטר חופשי בתוצאה של 4:12.86 דקות.

### 2022

באליפות העולם שנערכה ביוני בבודפשט שבהונגריה סיימה דה ואלדס במקום החמישי בשחייה במים פתוחים במשחה ל-5 ק"מ חופשי בתוצאה של 57:59.00 דקות ובמקום העשירי במשחה ל-10 ק"מ חופשי בתוצאה של 2:02:42.80 שעות.

#### סגנית אלופת אירופה במשחה ל-5 ק"מ חופשי

באליפות אירופה שנערכה באוגוסט ברומא שבאיטליה זכתה דה ואלדס במדליית כסף בשחייה במים פתוחים במשחה ל-5 ק"מ חופשי בתוצאה של 57:00.20 דקות, אחרי שרון ון רוונדאל מהולנד (56:58.7 דקות) ולפני ג'וליה גבריאלסקי מאיטליה (57:00.3 דקות). בנוסף, סיימה במקום ה-11 בשחייה במים פתוחים משחה ל-10 ק"מ חופשי בתוצאה של 2:03:25.9 שעות, ובמקום הרביעי במשחה הקבוצתי המעורב ל-5 ק"מ יחד עם אנחלה מרטינס, קרלוס גאראץ' וגיים פוז'ול בלמונטה בתוצאה של 1:00:24.6 שעות.

### 2024

#### סגנית אלופת עולם במשחה ל-10 ק"מ חופשי

באליפות העולם שנערכה בפברואר בדוחה שבקטר זכתה דה ואלדס במדליית כסף בשחייה במים פתוחים במשחה ל-10 ק"מ חופשי בתוצאה של 1:57:26.9 שעות, אחרי ון רוונדאל (1:57:26.8 שעות) ולפני אנז'ליקה אנדרה מפורטוגל (1:57:28.2 שעות).

שיאים אישיים
------------

### בריכה אולימפית

* 50 מטר חופשי: 29.44 שניות (2023)
* 100 מטר חופשי: 1:00.76 דקות (2021)
* 200 מטר חופשי: 2:03.75 דקות (2022)
* 400 מטר חופשי: 4:10.47 דקות (2022)
* 800 מטר חופשי: 8:33.90 דקות (2021)
* 1500 מטר חופשי: 16:14.77 דקות (2021)
* 50 מטר פרפר: 30.50 שניות (2021)
* 100 מטר פרפר: 1:05.16 דקות (2021)
* 400 מטר מעורב אישי: 4:50.62 דקות (2021)

### בריכת 25 מטר

* 50 מטר חופשי: 29.41 שניות (2021)
* 100 מטר חופשי: 1:00.71 דקות (2021)
* 200 מטר חופשי: 2:02.07 דקות (2018)
* 400 מטר חופשי: 4:05.93 דקות (2018)
* 1500 מטר חופשי: 16:58.07 דקות (2014)
* 400 מטר מעורב אישי: 4:45.97 דקות (2017)

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* 

* מריה דה ואלדס, באתר Swimrankings
**אמילי בראגסטאד** (בנורווגית: **Emilie Bragstad**; נולדה ב-16 בדצמבר 2001) היא כדורגלנית נורווגית, המשחקת בעמדת הבלמת בבאיירן מינכן מהבונדסליגה לנשים ובנבחרת נורווגיה. כשהיא בת 18, נבחרה על-ידי אופ"א לאחת מהכדורגלניות המעניינות לצפייה בשנת 2020.

קריירת מועדונים
---------------

### קבוצות נוער

בראגסטאד החלה את קריירת הכדורגל שלה ב-2013, כשהצטרפה לקבוצת הנוער של המועדון הנורווגי טרונד. ב-2015 עברה לקבוצת הנוער של המועדון סטרינדהיים (אנ'), וב-2017 עברה לקבוצת הנוער של המועדון רוזנבורג(אנ').

### קבוצות בוגרים

**רוזנבורג II**

בראגסטאד שיחקה מספר עונות במדי קבוצת המילואים של רונזבורג. את הופעת הבכורה שלה בקבוצה ערכה ב-14 במאי 2017, בה גם הבקיעה את שערה הראשון שקבע את התוצאה לתיקו 1:1. בראגסטאד כבשה שער בכל אחד ממשחקיה הנותרים בקבוצת המילואים.

**רוזנבורג**

בראגסטאד ערכה את הופעת הבכורה שלה בקבוצה הבוגרת של רוזנבורג ב-8 באוקטובר 2017, כשעלתה כמחליפה בתיקו 0:0 נגד סאנדוויקן(אנ') במסגרת ליגת העל הנורווגית. בעונת 2018 שותפה הבלמת ב-19 משחקי ליגה, ואת שערה הראשון הבקיעה ב-18 באוגוסט 2018 בתיקו 3:3 נגד קולבוטן (אנ').

במהלך תקופתה ברוזנבורג שותפה הבלמת ב-11 משחקי גביע, בהם כבשה שער אחד. בעונות 2020 ו-2021 סייעה בראגסטאד לקבוצתה לסיים במקום השני בליגה הנורווגית. כן בעונת 2020 סייעה הבלמת לקבוצה לסיים את העונה ללא הפסדי ליגה. בדוח של אופ"א מ-2020, דווח שהיה לה חלק משמעותי בקבוצה באותה עונה. ב-2021, הייתה מועמדת לפרס הכדורגלנית הצעירה של העונה בליגה הנורווגית.

**באיירן מינכן**

בינואר 2022 חתמה בראגסטאד על חוזה ארוך טווח בבאיירן מינכן מהבונדסליגה לנשים. הבלמת החליטה להישאר בהשאלה ברוזנבורג עד קיץ 2022, כיוון שרצתה לקבל זימון לנבחרת נורווגיה לקראת יורו 2022, ובכדי להשיג זאת היה עליה לקבל דקות משחק רבות.

בראגסטאד ערכה את הופעת הבכורה שלה בבונדסליגה ב-2 באוקטובר 2022, בניצחון 4:0 על דואיסבורג (אנ').

קריירה בינלאומית
----------------

### נבחרות צעירות

בראגסטאד שיחקה במדי כלל הנבחרות הצעירות של נורווגיה, בגילאי 15, 16, 17 (אנ'), 19 (אנ') ו-23. בגיל 17, זומנה לסגל הנבחרת לאליפות אירופה עד גיל 19 (אנ'), שנערכה ב-2019 בסקוטלנד. במהלך הטורניר כבשה בראגסטאד 3 שערים.

### נבחרות בוגרות

בראגסטאד זומנה לסגל נבחרת נורווגיה לראשונה בספטמבר 2020, אך נגרעה מהסגל עקב פציעה בברך. את הופעת הבכורה שלה בנבחרת ערכה ב-16 בספטמבר 2021, בניצחון 10:0 על נבחרת ארמניה (אנ'), במסגרת מוקדמות גביע העולם לנשים 2023 (אנ').

חיים אישיים
-----------

בראגסטאד היא בתו של כדורגלן-העבר ביורן אוטו בראגסטאד(אנ'), ונולדה על אדמת אנגליה כששיחק במדי דרבי קאונטי בפרמייר ליג האנגלית.

קישורים חיצוניים
----------------

* אמילי בראגסטאד, ברשת החברתית אקס (טוויטר)
* אמילי בראגסטאד, ברשת החברתית אינסטגרם
* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר WorldFootball.net
דיטר דנגלר ב-1966
המטוס של דיטר דנגלר
**לשרוד עד החופש** (באנגלית: **Rescue Dawn**) הוא סרט קולנוע של הבמאי ורנר הרצוג. הסרט שיצא לאקרנים ב-2007, מספר את סיפור חייו של דיטר דנגלר (אנ'), אותו מגלם כריסטיאן בייל. סיפור זה כבר כיכב בעבר בסרט ביוגרפי של הרצוג, דיטר הקטן לומד לעוף, משנת 1997.

עלילה
-----

דיטר הוא טייס אמריקאי בזמן מלחמת וייטנאם, המשרת בטייסת VA-145 על נושאת מטוסים רינג'ר, מטיס מטוס מסוג A1 סקייראידר. בפברואר 1966 בעת ביצוע משימה מעל לאוס מטוסו נפגע ומתרסק לקרקע. הגם שדיטר שורד את ההתרסקות, הוא נרדף ולבסוף נתפס על ידי מיליציה מקומית.

לדיטר ניתנת הזדמנות לשחרור או לפחות להקלה בתנאי השבי על ידי המושל המחוזי (בגילומו של פרנסואה צ'או) אם יחתום על מסמך המגנה את אמריקה, אולם הוא מסרב. הוא מעונה ונלקח למחנה מאסר במעבה הג'ונגל. שם הוא פוגש טייסים נוספים, ביניהם ג'ין בראיין (ג 'רמי דייוויס) ודוויין וו מרטין (סטיב זאן), שמטוסיהם הופלו שנים קודם לכן. דיטר מתחיל לתכנן בריחה, אך נתקל בחוסר אמון של חבריו האסירים, המדוכאים באמצעות עינויים פיזיים ופסיכולוגיים של שומרי המחנה.

עם הזמן, כל האסירים מסכימים לברוח, אך הם בוחרים מסלולים נפרדים לבריחה דרך הג'ונגל. דיטר ומרטין מנסים להגיע אל נהר המקונג ולחצות את הגבול לתאילנד, אך בדרכם הם נקלעים לכפר מקומי ומרטין נהרג על ידי המון זועם מתושבי הכפר. לבסוף, דיטר מחולץ על ידי מסוק אמריקני עוד בטרם חצייתו את הגבול. במטוס, תרמילו של דיטר נבדק על ידי הטייסים לאחר שמתגלים בו תנועות חשודות, אך התרמיל מכיל רק נחש אכול למחצה ששימש לו כמזון בעת הבריחה.

בבית החולים הצבאי הוא נתון בהשגחה קפדנית בגלל מחלוקת בין הצי לחיל האוויר בנוגע לתיחקורו (חיל האוויר חילץ אותו). כל זאת עד שחבריו מן הטייסת מגיעים ו'חוטפים' אותו. הוא נלקח בחשאי בחזרה אל נושאת המטוסים שלו, שבה הוא מתקבל כגיבור על ידי הצוות כולו.

שחקנים
------

* כריסטיאן בייל - דיטר דנגלר
* סטיב זאן - דוויין מרטין
* ג'רמי דייוויס - ג'ין בראיין
* מרשל בל - אדמירל ברינגטון
* פרנסואה צ'או - המושל המחוזי
* איוון ג'ונס - טייס צ'יפי

קישורים חיצוניים
----------------

* 

* אתר האינטרנט הרשמי של לשרוד עד החופש

* "לשרוד עד החופש", במסד הנתונים הקולנועיים IMDb (באנגלית)

* "לשרוד עד החופש", באתר נטפליקס

* "לשרוד עד החופש", באתר AllMovie (באנגלית)

* "לשרוד עד החופש", באתר Rotten Tomatoes (באנגלית)

* "לשרוד עד החופש", באתר Box Office Mojo (באנגלית)

* "לשרוד עד החופש", באתר Metacritic (באנגלית)

* "לשרוד עד החופש", באתר אידיבי

* "לשרוד עד החופש", באתר Hulu סרטים (באנגלית)

* "לשרוד עד החופש", במסד הנתונים הקולנועיים KinoPoisk (ברוסית)
ברזל פנטקרבוניל: אטום ברזל הקשור לחמישה ליגנדי פחמן חד-חמצני
בכימיה, **קרבוניל מתכתי** (אנגלית: **Metal carbonyl**) הוא קומפלקס קואורדינציה של מתכת מעבר עם ליגנדים של פחמן חד-חמצני. לקרבונילים מתכתיים שימושים בסינתזה אורגנית ובתור זרזים (קטליסט) או קודמנים (precursor) לזרזים בקטליזה הומוגנית, כמו תגובת הידרופורמיצליה. בתהליך מונד, ניקל טטררבוניל משמש ליצור ניקל טהור. בכימיה אורגנו-מתכתית, קרבונילים מתכתיים משמשים כקודמנים להכנת קומפלקסים אורגנו-מתכתיים אחרים.

קרבונילים מתכתיים הם רעילים במגע עם העור, שאיפה או עיכול, בין השאר עקב יכולת ליגנדי הפחמן החד-חמצני להגיב עם המוגלובין ליצירת קרבוקסיהמוגלובין, שמונע קשירת חמצן.

שמות הקומפלקסים תלויים במטען הכולל, מספר וסוג האטומים המרכזיים, ומספר וסוג הליגנדים וצורת הקשר שלהם. קרבונילים מתכתיים יכולים להיות נייטרליים, טעונים חיובית (קטיון) או שלילית (אניון). ליגנד הפחמן החד-חמצני יכול להיקשר לאטום מתכת בודד, או לשני אטומי במתכת כליגנד מגשר. הקומפלקס עשוי להיות הומולפטי, כלומר אטום מתכת הקשור רק לליגנדי פחמן חד-חמצני, או הטרולפטי, קשור למספר ליגנדים שונים.

קישורים חיצוניים
----------------

ויקישיתוף מדיה וקבצים בנושא **קרבוניל מתכתי** בוויקישיתוף
* קרבוניל מתכתי, באתר אנציקלופדיה בריטניקה (באנגלית)
**אופיר הובר** (נולד ב-26 בספטמבר 1990 בקדימה) הוא שחקן כדורסל ישראלי המשחק בעמדת הפאוור פורוורד בית"ר כפר יונה מהליגה הארצית. גובהו 1.98 מטר.

ביוגרפיה
--------

הובר נולד וגדל ביישוב קדימה שבשרון ואת דרכו החל בקבוצת הילדים והנוער של מועדון הכדורסל של הפועל לב השרון בגיל 17 זומן לראשונה לקבוצת הבוגרים והחל את הקריירה המקצועית.

בקיץ 2008, בעוד גילו הוא פחות מ-18, חתם במכבי רמת גן מליגת העל בכדורסל. למרות החתימה בקבוצה מהליגה הראשונה, הובר כמעט ולא שותף באותה עונה, בסיום העונה עזב הובר את רמת גן וחזר לקבוצת נעוריו הפועל לב השרון. הובר חתם בקבוצה לשנתיים בהן שותף כמעט בכל המשחקים כאשר הוא שומר על ממוצע נקודות מרשים של 13.7 בעונה הראשונה ו-28 בעונה השנייה ושומר על ממוצע של 4 ריבאונדים למשחק למשך שתי עונות.

לאחר שתי עונות במדי לב השרון עזב הובר את הקבוצה וחתם במרנין טבעון בתקוה להיות שחקן מוביל בקבוצה, במהלך העונה הרבה הובר לשחק ושמר על ממוצע נקודות של 15.8 וממוצע של 6 ריבאונדים, לרוב בהגנה, מעונה זו התקבע הובר כשחקן הגנה אשר מרבה לחטוף כדורים ולקלוט כדורים חוזרים.

בעונת 2012/2013 חתם במכבי הוד השרון. אף על פי שבעונה זו לא הרבה לשחק ושותף רק ב-10 משחקים הרבה הובר לקלוע ושמר על ממוצע מהגבוהים בליגה: 29.5 נקודות וממוצע של 6 ריבאונדים. בסיום אותה עונה, לאחר שלא הרבה לשחק, עזב הובר את הוד השרון ועבר לעירוני נהריה. במדי נהריה הובר פרח, כאשר שותף בכל משחקיה בליגה הלאומית. הוא קלע בממוצע 25.6 נקודות ו-4.5 ריבאונדים נחשב לשחקן מצטיין. בסיום העונה, לאחר שנהריה זכתה באליפות הליגה, העפילה הקבוצה לליגת העל, והובר הוחתם לעונה נוספת.

בעונת 2014/2015 הרבה הובר לשחק אך לא הרבה לקלוע ואף על פי ששותף בכל המשחקים באותה עונה, קלע רק 9.8 נקודות בממוצע. בהגנה המשיך הובר להצטיין כששמר על ממוצע של 5 ריבאונדים. בסיום אותה עונה עזב הובר את נהריה ועבר לשחק בקבוצת הפועל גלבוע גליל מהליגה הלאומית, בעונתו הראשונה בקבוצה הרבה הובר לשחק ולהרשים הוא סייע לקבוצה לסיים את הליגה הסדירה במקום הראשון ולנצח בסדרת הפלייאוף ובסיום העונה העפילה גליל גלבוע לליגת העל.

בסיום אותה המשיך הובר עם גליל גלבוע לליגת העל, במהלך אותה עונה הובר לא הרבה לשחק ולקלוע ושותף לכ-10.9 דקות למשחק כשממוצע הנקודות שלו הוא 1.9.

בסיום אותה עזב הובר את גליל גלבוע וחתם בהפועל חיפה מהליגה הלאומית בכדורסל בה העמיד ממוצעים של 7.3 נקודות, 5.1 ריבאונדים ו-2.1 אסיסטים למשחק, באותה העונה הקבוצה סיימה במקום ה-13 המוביל לליגה הארצית.

ב-17 ביולי 2018, חתם הובר לעונה במכבי רחובות ובסיום העונה סיימה הקבוצה במקום ה-13 המוביל לליגה הארצית.

ביוני 2019 חתם בבית"ר כפר יונה מהליגה הארצית

  
הובר מתגורר בחיפה. אחיו הוא שחקן הכדורסל רועי הובר המשחק בהפועל חולון מליגת העל.

קישורים חיצוניים
----------------

* פרופיל שחקן באתר מנהלת ליגת העל
* פרופיל השחקן באתר ספספל אתר ספסל

הערות שוליים
------------

1. ↑  כפיר חודרה, ‏סטורם וורן חתם בב"ש, אופיר הובר בהפועל חיפה, באתר ONE‏, 5 ביולי 2017
2. ↑  ארצית: כפר יונה מכוונת גבוה
**אלפקה** (**Alpacca**) היא סגסוגת המורכבת בעיקר מנחושת (כ-60%) וניקל (כ-20%). לעיתים מכילה גם מתכות נוספות כגון אבץ (עד 20%), בדיל, עופרת וקדמיום. נחשבת לתחליף זול ומוצלח לכסף. אלפקה משמשת לתעשייה, תכשיטנות, כלי אוכל ושימושים רבים נוספים בשל השילוב בין מחיר זול יחסית ותכונות עיבוד טובות. 

ראשית השימוש באלפקה מיוחסת לסינים, משם הגיעה המתכת בדרכי מסחר לאירופה. במאה ה-18 נעשה שימוש בסגסוגת דומה על ידי מספר חברות בגרמניה, ובשנת 1823 נערכה תחרות למציאת התחליף הטוב ביותר לכסף. יצרן בשם ברנדורף (Berndorf) הפיץ את המתכת מתוצרתו תחת שם המותג אלפקה (Alpacca) ומכאן נובע הכינוי הנפוץ. עם המצאת הציפוי החשמלי למתכות, נפתחו שווקים חדשים לשימוש במתכת אלפקה, כגון חלקים בכלי נגינה, בעיקר כלי נשיפה כגון סקסופון, קלרינט ואבוב.

הסגסוגת ידועה גם בשמות: כסף גרמני, כסף חדש, פליז-ניקל וכסף-ניקל. כלים שעשויים מחומר זה ומצופים בכסף, מסומנים באותיות EPNS.

קישורים חיצוניים
----------------

* אלפקה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531433505171
* GND: 4171603-6
* LCCN: sh85091797

 |
איש גורדון
**איש גורדון** (נולד ב-2 בספטמבר 1951) הוא אמן רב תחומי, צייר, אוצר, צלם, מעצב ומוזיקאי, אחד החלוצים בתחום הציור הדיגיטלי.

ביוגרפיה
--------

איש גורדון נולד בשנת 1951 בישראל, בן להורים מעולי תוניסיה. השם שניתן לו בלידתו היה ראובן, על שמו של סבו אשר מת במחנות העבודה הנאציים בתוניסיה. בבגרותו בחר לעצמו את השם הייחודי איש, שנראה לו כיאה לאמן.

בעלותם לארץ התיישבו הוריו במושבה יבנאל שם עסקו בחקלאות. בהיותו בן שבע עברה משפחתו לעפולה, שם עברו עליו שנות ילדותו. ושם למד לימודי אלקטרוניקה עד לגיוסו לצה"ל. בתחום זה שירת בצבא בשירות חובה ובקבע, במשך שש שנים. בעת שירותו הצבאי זכה בפרס ראשון במסגרת תחרות אמנים צעירים עם הציור "אישה וגיטרה" שצייר בסגנון קוביסטי.

לאחר תום שירותו הצבאי למד אמנות ועיצוב גרפי במסגרת לימודי חוץ של הטכניון,

בשנת 1977 הקים את המקומון "צפון 1" והיה העורך הראשון שלו. בהמשך עבד כמעצב גרפי במשרד פרסום. לאחר מכן שימש כמנהל אמנותי ברשת שוקן וברשת המקומונים של ידיעות אחרונות וכל העת עסק בצילום, בציור ובמוזיקה. בשנת 1994 הפיק, כתב והלחין את רוב שירי אלבומו הראשון "תלוי בחופש שלי" בשיתוף עם המוזיקאים שאול בן אמיתי, אלונה טוראל, תובל פטר ואחרים. מתוך האלבום התפרסמו השירים "דורינה", "שלג שחור" ו"קוסקוס", שיר שעסק בחוויות משפחתיות מילדותו של גורדון.

מאז ומתמיד התמקד בציור פיגורטיבי ארוטי, פורטרטים ונופים מופשטים, והוא נחשב אחד החלוצים בתחום הציור הדיגיטלי, ציור המשלב עבודה על תוכנת ציור ונעשה בעזרת לוח אלקטרוני מיוחד המאפשר תרגום מדויק של תנועת היד של הצייר.

איש גורדון השתתף ב-9 תערוכות יחיד ותערוכות קבוצתיות רבות בארץ ובעולם. בשנת 2012 זכה במקום הראשון בתחרות הציור הדיגיטלי Wacom, ובשנת 2013 נבחר לייצג את ישראל בתערוכה בינלאומית בקאן שאצרה מרינה פיקאסו, נכדתו של פבלו פיקאסו.

קישורים חיצוניים
----------------

ויקישיתוף מדיה וקבצים בנושא **איש גורדון** בוויקישיתוף
* אתר האינטרנט הרשמי של איש גורדון
* איש גורדון באתר ynet Art
* על איש גורדון באתר הגלריה העירונית לאמנות עפולה
* שירו "קוסקוס" מתוך האלבום "תלוי בחופש שלי" ב- YouTube.
**בשנוזאורוס** (שם מדעי: ***Bashanosaurus***; מילולית: "לטאת הבשן") הוא סוג של דינוזאור מהאינפרא-סדרה הסטגוזאוריה, אשר התקיים במשך היורה התיכון בצ'ונגצ'ינג שבסין, מה שהופך אותו לסטגוזאור הידוע הקדום ביותר, קדום אף יותר מהצ'ונגצ'ינגוזאורוס והמונקונוזאורוס.

הבשנוזאורוס מוכר משני שלדים חלקיים, יחד עם חוליה שמגיעה מפרט שלישי; שרידים אלו נשתמרו כמאובנים במוזיאון הדינוזאורים של זיגונג יחד עם דגימה נוספת, גולגולת חלקית, חוליה גב ופיסת שריון עורי (CLGPR V00006). החלקים נמצאו באתר חפירות בצ'ונגצ'ינג בשנת 2016, שהגיעו מתצורת שקסימיאו. במאמר משנת 2022 הדגימות קיבלו את השם Bashanosaurus *primitivus*, המתייחס לשם הישן של צ'ונגצ'ינג.

ההולוטיפ CLGPR V00006-1, כולל עצמות גפיים, חוליות גב וזנב, לוחיות ודרבן. הדגימה השנייה, CLGPR V00006-2, מורכבת מחמש חוליות, חלק תחתון מהרגל הימנית ולוחית. הדגימה השלישית, CLGPR V00006-3, מכילה חוליית גב אחת. נמצאה גם דגימה רביעית, CLGPR V00006-4, שלד חלקי עם גולגולת, אך לא נוצר קשר בין הדגימות מפני שהיא אינה חולקת תכונות ייחודיות עם ההולוטיפים האחרים.

המתארים שלו מעריכים שההולוטיפ היה באורך 2.8 מטרים, אך בהתחשב בעובדה שהדגימות הן תת-בוגרות, ייתכן בהחלט שהבשנוזאורוס היה משמעותית גדול יותר.

קישורים חיצוניים
----------------

* Dai Hui,Li Ning,Susannah C. R. Maidment,Wei Guangbiao,Zhou Yuxuan,Hu Xufeng,Ma Qingyu,Wang Xunqian,Hu Haiqian &Peng Guangzhao, New stegosaurs from the Middle Jurassic Lower Member of the Shaximiao Formation of Chongqing, China, באתר tandfonline, 3 במרץ 2022
עליאן אלקרינאוי ושגריר ארצות הברית בישראל דן שפירו, אוקטובר 2014
**עליאן אלקרינאוי** (נולד ב-1958) הוא פרופסור מן המניין במחלקה לעבודה סוציאלית באוניברסיטת בן-גוריון ולשעבר נשיא מכללת אחווה. מחקריו עוסקים בגישות רב תרבותיות לטיפול פסיכולוגי, בעיקר בקרב החברה הבדואית והערבית.

ביוגרפיה
--------

אלקרינאוי, יליד רהט, סיים תואר ראשון באוניברסיטת בן-גוריון בנגב, ותואר שני באוניברסיטה העברית, שניהם בעבודה סוציאלית. ב-1995 קיבל דוקטורט בתחום מאוניברסיטת טורונטו. הוא עמד בראש המרכז לחקר החברה הבדואית והתפתחותה באוניברסיטה. בין השנים 2004 ל-2008 עמד בראש המחלקה לעבודה סוציאלית באוניברסיטת בן-גוריון. בין השנים 2009 ל-2012 שימש כדיקן בית הספר לעבודה סוציאלית באוניברסיטת ממוריאל של ניופאונדלנד בקנדה.

בשנת 2009 הוענק לו פרס קילם והוא התארח בעקבותיו כארבעה חודשים כחוקר אורח באוניברסיטת קלגרי בקנדה.

הוא יושב ראש עמותת ליאלי, לקידום החינוך והרווחה בקרב החברה הבדואית. מתגורר ברהט. בשנים 2012 עד 2016 שימש כנשיא מכללת אחווה.

אלקרינאוי הדליק משואה בטקס הדלקת המשואות של יום העצמאות 2013.

במהלך מערכת הבחירות לכנסת ה-23 הודיע יו"ר מפלגת העבודה-גשר-מרצ עמיר פרץ כי מפלגתו תדרוש מינוי שר ערבי, וכי מועמדו לתפקיד שר הוא פרופסור אלקרינאוי.

בינואר 2021 הצטרף למפלגה הכלכלית החדשה בראשות פרופסור ירון זליכה. המפלגה לא עברה את אחוז החסימה בבחירות.

בשנת 2022, מחקר שדרג את 100 החוקרים המשפיעים ביותר בתחום העבודה הסוציאלית בעולם, דירג את אלקרינאוי במקום ה-10 והגבוה ביותר מבין החוקרים הישראלים ברשימה

אלקרינאוי הוא אחיו של ראש עיריית רהט לשעבר טלאל אל קרנאוי.

מספריו
------

* אתנו - פסיכיאטריה בחברה הבדואית-ערבית בנגב, הוצאת הקיבוץ המאוחד, 2000

* Multicultural Social Work in Canada : Working with Diverse Ethno-Racial Communities, by Alean Al-Krenawi (Editor), John R. Graham (Editor), Publisher: Oxford Canada, February 2003
* Helping Professional Practice With Indigenous Peoples, by Alean Al-Krenawi, John R. Graham, Publisher: University Press of America, Pub. Date: December 2008

קישורים חיצוניים
----------------

ויקישיתוף מדיה וקבצים בנושא **עליאן אלקרינאוי** בוויקישיתוף
* הדף של פרופ' אלקרינאוי באתר מכללת אחווה
* הרצאה של פרופ' אלקרינאוי על יחסי יהודים-ערבים בישראל בכנס המכון למחקרי ביטחון לאומי, סרטון באתר יוטיוב
* אשר קשר, "הפרופ' הבדואי מכריח ערבים לכבד את יום השואה", **ידיעות אשדוד**, 22 באוקטובר 2015.
* ידיה של אמא, באתר הארץ, 15 באוקטובר 2002
* עליאן אלקרינאוי, דף שער בספרייה הלאומית

הערות שוליים
------------

1. ↑  Killam Annual Report 2009(הקישור אינו פעיל)
2. ↑  פורסמו שמות מדליקי המשואות ביום העצמאות, באתר ynet, 7 במרץ 2013
3. ↑  אריק בנדר, ‏פרץ: "התנאי לכניסתנו לממשלה הוא מינוי שר ערבי", באתר מעריב אונליין, 27 בפברואר 2020
4. ↑  פרופ' דיוויד ר. הודג' מבית הספר לעבודה סוציאלית, אוניברסיטת אריזונה סטייט, פיניקס, אריזונה ופרופ' פטרישיה ר. טרנר מהתוכנית למחקר על דת וחברה אזרחית עירונית באוניברסיטת פנסילבניה, מחקר שדרג את 100 החוקרים המשפיעים בעולם בתחום העבודה הסוציאלית, ‏22.11.22

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298171205171
* GND: 142462764
* ISNI: 0000 0000 8223 8899
* LCCN: no00080476
* NKC: pna20201080980
* VIAF: 43848898
* WorldCat: lccn-no00080476

 |
**אהרון סחרוב** (20 באוגוסט 1916 – 18 בנובמבר 2004) היה איש עסקים ישראלי. מייסד חברת הביטוח "סהר" ומנהלה. יו"ר דירקטוריון מספנות ישראל.

ביוגרפיה
--------

אהרון סחרוב נולד ב-1916 בירושלים, ליצחק מרדכי סחרוב ורבקה סחרוב לבית בן טובים, שניהם ילידי רוסיה שעלו ארצה ב-1902. לאביו היה בית מסחר גדול לעצים. אהרון היה אחיהם של לישראל סחרוב, יחזקאל סהר, זהובית סחרוב שלוש, מרים פשוטי ואליהו סחרוב. סבו היה איש העלייה הראשונה יצחק אייזיק בן-טובים.

בשנות ה-40 החל אהרון את דרכו כאיש עסקים והתרכז במיוחד בתחום הביטוח, וב-1949 ייסד את חברת הביטוח "סהר". לאורך השנים מילא בה תפקידים בכירים רבים, כמו יו"ר דירקטוריון, מנכ"ל ויו"ר מועצת המנהלים.

ב-1969 התמנה למנהל החברה הישראלית לביטוחי משנה.

ב-1978 כיהן כיו"ר הוועד המנהל של אוניברסיטת תל אביב.

ב-1980 היה אחד מ-11 בעלי העסקים שיסדו את חברת ההשקעות "דנות" ולאחר שכל שותף השקיע בחברה כמיליון דולר רכשו את השליטה בבנק הבינלאומי. אהרון מונה לחבר בדירקטוריון וסגן ליו"ר הדירקטוריון מרק מושביץ בבנק הנרכש ובחברת פ.י.ב.י. אחזקות. ב-1984 נקלעה חברת ההשקעות לקשים כלכליים עד שקרסה והבעלות על הבנק נמכרה ב-1986 לז'אק נאסר.

בתקופת כהונתו בחברת "סהר", מינה את חתנו אהרון אחיעז (בעלה של בתו יעל) למנהל החברות "סהר מימון" וסהר אחזקות" אולם ב-1988 הסתכסך אחיעז עם משפחת סחרוב ונאלץ לפרוש מתפקידו.

בתקופת כהונתו של שמחה ארליך כשר האוצר (1977–1979) מינה אותו השר לתפקיד יו"ר דירקטוריון מספנות ישראל (במקביל לתפקידו כיו"ר מועצת המנהלים של חברת הביטוח "סהר"). במסגרת תפקידו זה אישר, בין השאר, את המימון לפיתוח ספינות סער 5. לאחר כשנתיים התפטר מתפקידו עקב חילוקי דעות עם שר התחבורה חיים לנדאו על נושא מינוי בכירים במספנה.

ב-1983 התמנה כחבר במועצת המנהלים של חברת "ארית – תעשיות אופטיות".

לאחר פרישתו, העביר אהרון את מניותיו בחברת הביטוח "סהר" לשלושת ילדיו, אולם בעקבות סכסוך בין השותפים בחברה החלה ב-1989 פעילות למכירתה לכלל ביטוח. בסופו של דבר נמכרה החברה לחברת הביטוח "הראל".

משפחתו
------

אהרון נישא לפיליס (לבית קהאן) ולזוג נולד בן (אלכס) ושתי בנות (רות ויעל - אשת אהרון אחיעז). אהרון נפטר ב-2004 ופיליס נפטרה ב-2016 והובאה לקבורה בבית הקברות הישן של הרצליה.

דודיו הם העיתונאי והמורה זלמן בן-טובים ומנהל בנק אפ"ק ברוך בן-טובים.

הערות שוליים
------------

1. ↑  שאול אברון, מושביץ מונה ליו"ר מועצת המנהלים בבנק הבינלאומי הראשון, מעריב, 13 באפריל 1980
2. ↑  דוד ליפקין, "דנות" בקשיי נזילות. פונה לעזרת דיסקונט, מעריב, 13 במרץ 1984, המשך
3. ↑  הקרבה המשפחתית לא הבטיחה את המישרה, מעריב, 31 במאי 1988
4. ↑  שמעון רפפורט, אהרון סחרוב התפטר מתפקידו כיו"ר דירקטוריון מספנות ישראל, מעריב, 2 ביוני 1980
5. ↑  הודעת פטירה פיליס סחרוב, אתר "אבלים"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007411418805171
* VIAF: 29156218028804740163
* WorldCat (עם VIAF): 29156218028804740163

 |
**אשף מסטיף קמוט-שפה** (שם מדעי: ***Chaerephon plicatus***), הוא מין של עטלף ממשפחת האשפיים המצוי במערות ברחבי דרום-מזרח אסיה.

אורכו של העטלף 30–40 מ"מ, מוטת כנפיו 65–75 מ"מ ומשקלו 17–31 גרם בממוצע. הוא בעל פרווה אפורה עם פנים כהות ושפתיים גדולות ומעט מקומטות. העטלפים הם ציידי חרקים מומחים הפעילים בשעות הלילה ואוספים את טרפם בעזרת איכון הד שהם פולטים משפתיהם וקולטים באוזניהם, מה שמכוון אותם לטרפם.

העטלפים עפים יחדיו בלהקות עצומות ומקננים במערות ברחבי דרום-מזרח אסיה, מייצרים כמויות של גואנו על רצפת המערה. כמה מיליונים עפים החוצה כל פעם ומסתחררים באוויר בתיאום. התעופה המסחררת מגינה עליהם מטורפים כמו כמה מיני עיט אך דורסים מתמחים כמו נץ העטלפים אורבים להם דווקא בעת היציאה וחוטפים עטלפים במהירות.

הם מצויים במדינות הבאות: בנגלדש, בהוטן, קמבודיה, סין העממית, איי קוקוס, הודו, אינדונזיה, לאוס, מלזיה, מיאנמר, הפיליפינים, סרי לנקה, תאילנד ווייטנאם.

קישורים חיצוניים
----------------

ויקישיתוף מדיה וקבצים בנושא **אשף מסטיף קמוט-שפה** בוויקישיתוף
* אשף מסטיף קמוט-שפה, באתר ITIS (באנגלית)
* אשף מסטיף קמוט-שפה, באתר NCBI (באנגלית)
* אשף מסטיף קמוט-שפה, באתר האנציקלופדיה של החיים (באנגלית)
* אשף מסטיף קמוט-שפה, באתר GBIF (באנגלית)

הערות שוליים
------------

1. ↑  אשף מסטיף קמוט-שפה באתר הרשימה האדומה של IUCN

להקת אשפי מסטיף קמוטי-שפה מתעופפים במלזיה
**דיסוסטיצ'וס מאוסוני** (שם מדעי: *Dissostichus mawsoni*) הוא מין של דג גרם בן למשפחת הנוטוטיניים שהוא דג הגרם הגדול ביותר באוקיינוס הדרומי ואנטארקטיקה. לעיתים הוא מכונה "בקלת סלע אנטארקטית", אך הוא אינו קרוב לבקלאים, אלא שייך לסדרת הדקראים הגדולה.

מאפיינים
--------

דג זה שהוא קרובו לסוג של המין דיסוסטיצ'וס אלגינאידס הוא דג גדול שיכול להגיע לאורך 1.7 מטרים ולמשקל של מעל 135 קילוגרם. הוא בעל לסתות גדולות וחזקות כשל דקר עם שיניים רחבות המזכירות שיני כרישים. למעשה המין מתפקד באופן דומה לכרישים במים חמימים יותר והוא טורף-על הניזון מכל דג שהוא יכול לתפוס. עם זאת מרבית זמנו הוא שוכב על קרקעית הים או נע באיטיות, אך הוא יכול לחטוף טרף במהירות בעזרת לסתותיו. כמו שאר בני משפחתו הוא בעל חומר מונע קפיאה בדמו, מה שמאפשר לו להיות פעיל.

הדג מצוי בעומקים של מעל 2,000 מטר מתחת המים והוא ניזון בעיקר מדגים אחרים כמו חוטמנוניים ודגים אנטארקטיים אחרים, לרבות מבני מינו וכן מקריל ודיונונים. הוא עצמו נטרף בידי עופות ימיים כמו פינגוויניים, טורפים ימיים, לווייתן מינקי, ראשתן ואורקה ואולי גם בידי הדיונון העצום. הוא נידוג גם למטרות מסחריות, אך לא ידוע כמה הוא נפגע מהדיג שלו.

דג זה מתרבה באיטיות יחסית וככל הנראה מתרבה במשך החורף. תוחלת חייו מגיע עד 48 שנים בטבע.

קישורים חיצוניים
----------------

ויקישיתוף מדיה וקבצים בנושא **דיסוסטיצ'וס מאוסוני** בוויקישיתוף
* דיסוסטיצ'וס מאוסוני, באתר ITIS (באנגלית)
* דיסוסטיצ'וס מאוסוני, באתר NCBI (באנגלית)
* דיסוסטיצ'וס מאוסוני, באתר האנציקלופדיה של החיים (באנגלית)
* דיסוסטיצ'וס מאוסוני, באתר FishBase (באנגלית)
* דיסוסטיצ'וס מאוסוני, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh87007008

 |
"**ילדה יחפה**" הוא שיר שפרסמה באוקטובר 1991 היוצרת אסתר שמיר והלחין גלעד עצמון.
השיר נכתב עבור הזמרת ירדנה ארזי ובהשראת דמותה.

פרסום השיר
----------

השיר "ילדה יחפה" פורסם כסינגל באוקטובר 1991 ולאחר מכן נכלל באלבום "אנשים זרים" שיצא בשנת 1992. "ילדה יחפה" היה המצליח בשירי האלבום אנשים זרים. השיר הופיע משך 20 שבועות במצעד הפזמונים של רשת ג' והגיע למקום שביעי במצעד השנתי. הוא נחשב עד היום כאחד מלהיטיה של ירדנה ארזי וכשיר המבטא את תדמיתה התקשורתית.[דרוש מקור]

בשנת 2017 חידשה אסתר שמיר את מילות השיר, הלחינה אותו בקצב מתון יותר וביצעה אותו כביטוי לתחושותיה.
ביוני 2018 בחר ארגון שוברות שוויון את השיר ילדה יחפה כביטוי למחאה ציבורית על מעשה אונס ילדה.

הרעיון הגלום בשיר
-----------------

הדמות הניצבת במוקד השיר היא ילדה יחפה וקלועת הצמות אשר שרה שירי מולדת (בדומה לזמרת ירדנה ארזי שהתפרסמה בזכות הצמות הקלועות לראשה ומנהגה להצטלם בתקשורת יחפה) ותוהה על עתידה.
דמות הילדה היא רמז לתמימות שאפיינה בעבר את החברה הישראלית. השיר שואל אם בארץ של הילדה היחפה יפרחו "דם מכבים", המסמל שכול ומלחמות, או "פרחי לילך", המבטאים תקוה ואהבה. הילדה היחפה המהווה מקור של חלום והשראה "הלכתי איתך עמוסת חלומות, אני ורבים אחרים שכמותי" מתבקשת לא לעצום את עיניה ולהמשיך בדרכה.

קישורים חיצוניים
----------------

* סרטון השיר "ילדה יחפה" באתר יוטיוב
* מילות השיר "ילדה יחפה" באתר שירונט

הערות שוליים
------------

1. ↑  ילדה יחפה – פזמונט, באתר pizmonet.co.il
2. ↑  יואב בירנברג, ירדנה ארזי. חדש, חדשות, 13 באוקטובר 1991
3. ↑  כדבריה: "הלחנתי אותו מחדש כדי שיוכל להתבטא בדרך חדשה ורעננה דרך קולי."
 אסתר שמיר - שיר מולדת, 5 ביוני 2017, אתר פייסבוק
4. ↑  פוסט פייסבוק, שוברות שוויון, 17 ביוני 2017
5. ↑  כאן גימל, אתר פייסבוק, 26 ביולי 2017
**פאול זינגר** (בגרמנית: **Paul Singer**; 16 בינואר 1844 - 31 בינואר 1911) היה פוליטיקאי גרמני מרקסיסט מוביל, איש המפלגה הסוציאל-דמוקרטית של גרמניה במחצית השנייה של המאה ה-19 ובראשית המאה ה-20, ויושב ראש המפלגה המאוחדת במשותף עם אוגוסט בבל מ-1890 ועד מותו בשנת 1911.

ביוגרפיה
--------

זינגר, נולד ולמד בברלין, ילד התשיעי של סוחר יהודי בשם יעקב זינגר (נפטר ב-21 בדצמבר 1848) וקרוליין לבית לוי (נפטרה ב-1867). עד 1869 עבד זינגר כפקיד בברלין. ובין השנים 1869–1887 היה שותף עם אחיו הנרי זינגר (1841–1920) בבעלות על פירמה משפחתית.

מבחינה פוליטית בא זינגר מן התנועה הדמוקרטית הבורגנית, הוא השתייך מאז 1862 למפלגת הקדמה הגרמנית, והיה תחת השפעת יוהאן יעקובי לדמוקרט רדיקלי. בשנת 1868 יצר לראשונה קשר עם אוגוסט בבל ווילהלם ליבקנכט. באותה שנה היה זינגר אחד ממייסדי ארגון העובדים הדמוקרטי וחבר באיגוד עובדי ברלין. ב-1878 הצליח אוטו פון ביסמרק להעביר ברייכסטאג שורת חוקים אנטי סוציאליסטים, שאסרו על פעולת המפלגה. מנהיגי המפלגה נאסרו או יצאו לגלות. עיתוני המפלגה נסגרו, ורבים מהפעילים נאסרו אף הם. זינגר היה בתקופה זו בין אלה ששמרו על קשר בין הנהגת המפלגה הסוציאליסטית בגרמניה לבין קרל מרקס ופרידריך אנגלס בלונדון. בשנת 1879 השתתף בייסוד עיתון התנועה הסוציאל-דמוקרטית, עיתון זה היה הבסיס להקמת המפלגה הסוציאל-דמוקרטית, ה-SPD, כאשר ב-1890 עם עלייתו של וילהלם השני לשלטון והתפטרות ביסמרק, התאפשר חידוש פעולת המפלגה.

בשנת 1884 נבחר זינגר לראשונה כחבר מועצת העיר ברלין ובאותה שנה נבחר כחבר הרייכסטאג, תפקיד בו החזיק עד יום מותו.

מ-1890 ועד מותו בשנת 1911 עמד בראש המפלגה הסוציאל-דמוקרטית של גרמניה במשותף עם אוגוסט בבל. כדמות השלישית בחשיבותה במפלגה אחרי ליבקנכט ובבל, היה זינגר כיהודי דמות חשובה במאבק נגד האנטישמיות בגרמניה.

קברו של זינגר באתר ההנצחה של גדולי הסוציאליסטים בבית הקברות המרכזי פרידריכספלדה
זינגר נפטר בברלין ב-31 בינואר 1911. בהלווייתו שנערכה ב-5 בפברואר השתתפו מיליון בני אדם, במפגן אבל שכמותו לא ראתה ברלין מעולם. הוא נקבר בבית הקברות המרכזי פרידריכספלדה, את קברו עיצב הארכיטקט הנודע לודוויג הופמן (אנ') ונקבעה בו מדליה מיוחדת מעשה ידי קוסטנטין סטארק (גר').

קישורים חיצוניים
----------------

ויקישיתוף מדיה וקבצים בנושא **פאול זינגר** בוויקישיתוף
* פאול זינגר, באתר "Find a Grave" (באנגלית)
* פאול זינגר (1844-1911), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007291140605171
* BnF: cb15004056f (data)
* GND: 117630373
* ICCU: IEIV121763
* ISNI: 0000 0000 8378 6627
* LCCN: no2004087880
* NKC: skuk0001278
* NTA: 08572243X
* SUDOC: 080624332
* VIAF: 45085272
* WorldCat: lccn-no2004087880

 |
**שחקנים** הוא סרט קולנוע ישראלי משנת 1995 בבימויו של רוני ניניו, עם רמי הויברגר ויעל הדר בתפקידים הראשיים.

התסריט נכתב על ידי הלל מיטלפונקט והוא עוסק בסיפורם של בוגרי בית-ספר למשחק. קבוצה צעירה, אופטימית ונמרצת עומדת בפתחו של חלום גדול – להיות שחקני תיאטרון.

שמואל סגל זכה בפרס אופיר לשחקן המשנה הטוב ביותר.

תקציר העלילה
------------

נעם (רמי הויברגר) הוא מורה למשחק קשוח בבית ספר למשחק בניהולה של גב' בנימיני (עדנה שביט). הוא מדריך בקשיחות את מסיימי השנה השלישית והאחרונה בהצגת חלום ליל קיץ. התלמידה רונה (טלי עצמון) מאחרת בגלל שלא מצאה שמרטף לתינוקה אך זה לא מעניין את נעם. התלמיד גבי (נבו קמחי) מתלונן בפני המנהלת על שיטות ההדרכה של נועם אך היא מסלקת אותו מחדרה.

אחת התלמידות היא חווה/אווה (יעל הדר), חרדית שחזרה בשאלה ונמצאת בקשר רק עם אמה (עליזה רוזן). היא מקיימת יחסים עם נעם בתקווה שזה יקדם אותה אולם הוא לא מעריך את כשרון המשחק שלה.

לאחר סיום הלימודים מחפשים הבוגרים את דרכם. יואב (יואב הייט) הוא בנו של שחקן ותיק (יצחק חזקיה) אבל לא מוכן להתשמש בפרוטקציה של אביו וביניהם מתפתח ויכוח רווי עלבונות בשל כך. לבסוף הוא כותב ומשתתף בהצגה בפסטיבל עכו ביחד עם דאוד (נורמן עיסא).

גבי (נבו קמחי) יורד עם אהובה (איילה אשרוב), אפי (אודי גיל) ושירלי (דנה מודן) לעיירה בדרום כדי להקים תיאטרון קהילתי אבל המיזם קורס. לאהובה יש מאהב קיבוצניק (מנשה נוי) שאינו מתכוון להתגרש מאשתו.

נעם מתכונן לעלות ב"הבימה" מחזה בהשתתפות השחקן הוותיק שפיגל (שמואל סגל), רונה (טלי עצמון) ושי (אקי אבני). הוא עושה שינויים במחזה בניגוד לדעת המחזאי (חן חגי) ובעיקר נוכח התנגדות שפיגל שמתווכח אתו קשות ומתכונן לנטוש את ההצגה.

במקום נוכח המנהל האמנותי של התיאטרון (יהודה אלמגור) שגוער בנעם, מכריח אותו לחזור למחזה המקורי ולפטר את שי שאינו יודע לשחק. שי מקבל מחוסר ברירה תפקיד שולי בהצגה שולית ומנוצל מינית על ידי השחקנית הוותיקה אדית (רוזינה קמבוס). הוא מוותר לבסוף על המשחק והולך לעבוד בנגב.

לבסוף מחווים גבי, חווה ושי את דעתם על חיי השחקן דרך מונולוגים.

צוות השחקנים
------------

| שם השחקן/ית | שם הדמות | הערות |
| --- | --- | --- |
| רמי הויברגר | נעם | מדריך |
| יעל הדר | חווה | תלמידה |
| אקי אבני | שי | תלמיד |
| נבו קמחי | גבי | תלמיד |
| יואב הייט | יואב | תלמיד |
| יצחק חזקיה | שחקן | אבא של יואב |
| איילה אשרוב | אהובה | תלמידה |
| עדנה שביט | בנימיני | מנהלת בי"ס למשחק |
| שמואל סגל | שפיגל | שחקן ותיק |
| נורמן עיסא | דאוד | תלמיד |
| מנשה נוי | נחום | קיבוצניק |
| טלי עצמון | רונה | תלמידה |
| דנה מודן | שירלי | תלמידה |
| רוזינה קמבוס | אדית | שחקנית |
| חן חגי |  | מחזאי |
| יהודה אלמגור |  | מנהל אמנותי |
| עליזה רוזן |  | אמא של חווה |
| מרים גבריאלי |  | אמא של רונה |
| אודי גיל | אפי | תלמיד |
| שירילי דשא | נעמה | תלמידה |

קישורים חיצוניים
----------------

* "שחקנים", במסד הנתונים הקולנועיים IMDb (באנגלית)
* "שחקנים", באתר ספר הקולנוע הישראלי
* "שחקנים", באתר אידיבי
* "שחקנים", במסד הנתונים הקולנועיים KinoPoisk (ברוסית)
* "שחקנים", במיזם "אישים" לתיעוד היצירה הישראלית
* שחקנים בקרן הקולנוע הישראלי
* שחקנים, באתר "סרטים"
**פישמניה** (בטורקית: Pişmaniye; בבוסנית: Ćetenija) הוא ממתק טורקי ובוסני של חוטים עדינים המיוצר על ידי ערבוב קמח קלוי בחמאה לסוכר משוך. לפעמים מקשטים אותו בפיסטוק טחון. על אף שלעיתים משווים אותו לצמר גפן מתוק, גם המרכיבים וגם אופן ההכנה שונים באופן משמעותי.

עד לאחרונה נהגו להכין את הפישמניה בבית ברוב אזורי טורקיה, אך מסורת זו נעלמת כעת במהירות. כיום תהליך הייצור ממוכן חלקית.

שמות חלופיים
------------

ישנם שמות טורקיים רבים ושונים למאכל הזה, המשמשים במחוזות שונים, כשהנפוצים ביותר הם: 

* tel helva
* çekme helva
* tel tel
* tepme helva
* keten helva

מקור ואטימולוגיה
----------------

ההתייחסות הטורקית המוקדמת ביותר לפישמניה היא מתכון מאת Şirvani, רופא שכתב במהלך שנות ה-30 של המאה ה-14. הצורה הפרסית pashmak, הקשורה ל-paşmīna ול-paşm, מקור השם הטורקי pişmaniye, מופיע בשירתו של המשורר האיראני אֶבו אישאק, המכונה גם בושאק (נפטר ב-1423 או ב-1427). "פַּשְם" בפרסית פירושו צמר, ו"פשמק" פירושו דמוי צמר.

תיאוריה נוספת היא שייתכן שהוא ממקור קופטי מ"ⲡⲏⲥ-pis",  שפירושו "לערבב קמח עם שומן", ו"ⲛⲏⲓⲛⲓ: נאני או מאני", שפירושו "דבש".

הממתק היה נפוץ במצריים, שם קראו לו "halawat sha'ar" "حلاوة شعر", שפירושו "ממתק שיער".

לקריאה נוספת
------------

* סוטרפני
* סואן פאדי, מתוק הודי דומה
* פשמק
* ממתק זקן הדרקון

הערות שוליים
------------

קישורים חיצוניים
----------------

* סרטון של טכניקה מסורתית בעבודת יד שצולמה בבזאר
* הדגמה של ציוד ממוכן מודרני בייצור פיסמניה

1. ↑  Üçer, Müjgan (1992). *Sivas Halk Mutfağı*. Sivas, 71-72
2. ↑  Yıldırım, Renan, "Ağızda Dağılan Lezzet Pişmaniye", *Skylife*, February 2003
3. ↑  Şirvani, Muhammed bin Mahmud, *15. Yüzyıl Osmanlı Mutfağı*, eds. Mustafa Argunşah and Müjgan Çakır, Istanbul:Gökkubbe Yayınları, 2005, 126-127; Priscilla Mary Işın, *Gülbeşeker, Türk Tatlıları Tarihi*, İstanbul:Yapı Kredi Yayınları, 2008, 191-192
4. ↑  "Nişanyan Sözlük - pişmaniye" [Nişanyan Dictionary - pişmaniye]. *Nişanyan Sözlük* (בטורקית). נבדק ב-22 בספטמבר 2018. `{{cite web}}`:  (עזרה)
5. ↑  Ahmed Cavid, *Tercüme-i Kenzü'l-İştiha*, eds. Seyit Ali Kahraman, Priscilla Mary Işın, İstanbul:Kitap Yayınevi, 2006, 22, 98
6. ↑  Moawad Dawood Coptic dictionary, P:293b
7. ↑  Moawad Dawood Coptic dictionary, P:206a
**גובה קונצרט** (באנגלית: **Concert pitch**) הוא מושג מוזיקלי, הנוגע ליחס הגובה שקבוצת כלי נגינה מתכווננת על פיו לצורך ביצוע. "גובה קונצרט" עשוי להשתנות מהרכב להרכב, ולאורך ההיסטוריה המוזיקלית חלו בו שינויים ניכרים. המושג משמש גם ביחס לתדר לצליל לה בתזמורת, כלומר, "גובה קונצרט" מציין את ההבדל בין התווים הכתובים לצלילים הנשמעים בפרטיטורה.

כדי למנוע חשש לאי-הבנה וכפל-משמעות בהתייחס לגבהי צליל בכלים שיש בהם טרנספוזיציה, המונח "גובה קונצרט" מתייחס כאן לכלי נגינה שאין נעשית בו טרנספוזיציה. בספרות המוזיקה משתמשים גם במונח "גובה סטנדרטי בינלאומי". כלים שבהם נעשית טרנספוזיציה מנגנים בסולמות שונים מאלה שבהם מנגנים כלים שאין בהם טרנספוזיציה - לדוגמה, נגינת דו בקלרינט במי♭ או בחצוצרה בסי♭ מפיקה סי♭ של כלי שאין בו טרנספוזיציה. צליל זה ייקרא אפוא "סי♭ קונצרטי". 

כוונון בינלאומי מוסכם לגובה קונצרט נקבע ב-1960 כתדר של 440 תנודות בשנייה (הרץ) לצליל לה. כיוון הכלים בתזמורת נעשה לפי לה בתדר זה, שאותו משמיע בדרך כלל אבוב, שיש לו יחסית מעט אוברטונים. בהרכבים של כלים אותנטיים משתמשים על פי רוב בתדר נמוך יותר, שהיה מקובל בתקופות קודמות: הנפוץ ביותר מבין אלה הוא לה=415Hz, כלומר נמוך בחצי טון מן הגובה המודרני. במוזיקת בארוק צרפתי נפוץ הגובה לה=392Hz, כלומר בערך טון אחד נמוך מן הגובה המודרני, ובמוזיקה מן התקופה הקלאסית מנגנים לעיתים קרובות בגובה ביניים כלשהו - בדרך כלל לה=430Hz. במוזיקה מוקדמת יותר יש הבוחרים כלים גבוהים יותר, בסביבות לה=460Hz. בעשורים האחרונים ניכרת מגמה בקרב תזמורות מודרניות, במיוחד בארצות הברית, לנגן על פי לה בגובה 442 או אף 443 הרץ, מה שנותן צבע מבריק יותר ואינו מחייב שינוי בכלי הנגינה הקיימים.

קישורים חיצוניים
----------------

ויקישיתוף מדיה וקבצים בנושא **גובה קונצרט** בוויקישיתוף

הערות שוליים
------------

1. ↑  הערך Concert pitch במילון גרוב למוזיקה ומוזיקאים אונליין
2. ↑  רשימת תזמורות אירופאיות ותדר הלה המקובל בהן כיום

|  |  |
| --- | --- |
| בקרת זהויות עריכת הנתון בוויקינתונים | 
* GND: 4163160-2

 |
**שועלון** או **שועל** היא קבוצת כוכבים לא בולטת בשמי הצפון, בתוך משולש הקיץ. הקבוצה הוגדרה במאה ה-17 על ידי האסטרונום הפולני יוהנס הווליוס ונקראה במקור "שועלון עם אווז" ותיארה שועל קטן המחזיק בפיו אווז. כפי שקרה עם קבוצות כוכבים נוספות, השם קוצר. כוכבי הקבוצה עמומים במיוחד ואין בה כלל כוכבים בהירים יותר מדרגה 4.

בשנת 1967 התגלה בקבוצה הפולסאר הראשון על ידי רדיו-טלסקופ באוניברסיטת קיימברידג'.

כוכבי הקבוצה
------------

**α בשועלון (אנסר)** הוא ענק אדום במרחק של כ-300 שנות אור עם בהירות מדרגה 4.4. והוא הכוכב הבהיר ביותר בקבוצה. פרוש שמו של הכוכב הוא אווז בלטינית - שריד לשמה המקורי של הקבוצה. צמוד אליו נמצא הכוכב **8 בשועלון** שהוא עמום יותר עם בהירות מדרגה 6 וניתן להבחין בו בעזרת משקפת. אין קשר בין שני הכוכבים ורק במקרה הם נראים צמודים זה לזה.

גרמי שמיים מעניינים נוספים
--------------------------

M27 היא ערפילית פלנטרית שנקראת גם "ערפילית המשקולת". הערפילית נמצאת במרחק של כ-1,250 שנות אור, בהירותה היא מדרגה 7.5 וקוטרה הוא כרבע מקוטרו של הירח המלא. בהירותה וגודלה מאפשרים להבחין בה בקלות באמצעות משקפת. צילום ארוך חשיפה דרך טלסקופ חושף מבנה בעל שתי אונות המחוברות זו לזו בצורה המזכירה משקולת של אימוני כושר גופני.

**מתלה המעילים** או **הצביר של ברוקי (Brocchi)** הוא קבוצה של 10 כוכבים בבהירות מדרגות 5 עד 7 - שישה מהם יוצרים קו ישר וארבעה נוספים צורת אנקול וביחד יוצרים צורה של מתלה מעילים, אותו ניתן לראות באמצעות משקפת. המתלה נמצא מדרום ל-α בשועלון על הגבול עם קבוצת חץ. בעבר היה מקובל לחשוב שזהו צביר פתוח, אך בשנות ה-70 התברר שהכוכבים המרכיבים את המתלה נמצאים במרחקים שונים ואינם קשורים זה לזה.

מתלה המעילים

קישורים חיצוניים
----------------

ויקישיתוף מדיה וקבצים בנושא **שועלון** בוויקישיתוף
* שועלון, באתר אנציקלופדיה בריטניקה (באנגלית)

| 88 קבוצות הכוכבים המודרניות |
| --- |
| 

|  |
| --- |
| אוקטנט • אוריון • אינדיאני • אנדרומדה • ארידנוס • אריה • אריה קטן • ארנבת • ברבור • בתולה • גביע • גדי • ג'ירף • דג דרומי • דג זהב • דג מעופף • דגים • הדובה הגדולה • הדובה הקטנה • דולפין • דלי • דרקון • הר השולחן • הרקולס • זאב • זבוב • זיקית • חד קרן • חץ • טווס • טוקאן • טלה • טלסקופ • יונה • ירכתי הספינה • כלב גדול • כלב קטן • כלבי ציד • כן ציור • כתר דרומי • כתר צפוני • לווייתן • לטאה • לינקס • מאזניים • מגן • מזבח • מחוגה • מיקרוסקופ • מפסלת • מפרש • מצפן • משאבה • משולש • משולש דרומי • נבל • נושא הנחש • נחש • נחש מים • נחש מים קטן • נשר • סוסון • סקסטנט • סרגל • סרטן • עגור • עגלון • עוף החול • עורב • עקרב • פגסוס • פסל • פרסאוס • ציפור גן עדן • הצלב הדרומי • קנטאור • קסיופאה • קפאוס • קשת • רשת • שדרית • רועה דובים • שועלון • שור • שעון מטוטלת • שערות ברניקי • תאומים • תנור |

 |
**גרוייר** (**Gruyère**) היא גבינה שווייצרית הנקראת על שם העיירה גרוייר (Gruyères), שבקנטון פריבור, שבשווייץ, ואשר מיוצרת מאז המאה ה-12. בשנת 2001 הוכרה הגבינה כגבינה שווייצרית, עד אז, היו גם גבינות צרפתיות שטענו שהן *גרוייר* (הגבינות הצרפתיות בסגנון גרוייר הן קונטה ובופו).

גבינת הגרוייר היא מתוקה עם נגיעות של מליחות וטעמה משתנה ככל שהיא מתיישנת. לגבינה הצעירה טעם אגוזי והוא הולך והופך מורכב יותר עם ההבשלה. לאחר ההבשלה (כחמישה חודשים) נוצרים סדקים זעירים המקנים לה מרקם גרגירי ייחודי. גרוייר היא גבינה צהובה מוצקה, רכה יותר וחלקה יותר מאשר הגבינה השווייצרית אמנטל (Emmental).

שימושים
-------

הגבינה טובה במיוחד לאפיה כיוון שטעמה מובחן אך לא משתלט. הגרוייר היא גבינה שנמסה היטב ולכן היא מתאימה לפונדו ביחד עם הגבינות ושרין ואמנטל. היא גם מהווה חלק מהמתכון הקלאסי של מרק בצל צרפתי ויש לה חלק גם בקרוק-מסייה, טוסט צרפתי קלאסי עם בשר חזיר וגבינה. בגרוייר משתמשים גם בקורדון-בלו בשילוב עם עוף ועגל. היא גם טובה כגבינת שולחן, וכאשר מגררים אותה היא מתאימה לפסטות וסלטים. נהוג להוסיף גרוייר מגוררת גם למרק לה-טורין, שהוא מרק שום צרפתי המוגש על לחם מיובש. יינות לבנים, כגון ריזלינג, מתאימים מאוד לגבינה וגם סיידר תפוחים חם ובירה בוק.

תהליך הייצור
------------

על מנת להכין גרוייר, יש לחמם חלב גולמי לטמפרטורה של 34 מעלות במיכלי נחושת, ואז להחמיצו על ידי הוספה של אנזים הגבנה נוזלי. החלב המוחמץ נחתך לחתיכות בגודל של אפונים ונבחש, ומפריש מי גבינה. החלב המוחמץ מבושל ב 43 מעלות ואחר כך מעלים את הטמפרטורה במהירות ל 54 מעלות.

מי הגבינה נסחטים ועל מנת ללחוץ את החלב המוחמץ הוא מוכנס לתבניות. אחרי ההמלחה בתמלחת והוספת בקטריות, הגבינה מבשילה למשך חודשיים בטמפרטורת החדר, בדרך כלל על לוחות עץ, והופכים אותן בערך כל יומיים על מנת לדאוג לחלוקה שווה של הלחות. גרוייר יכולה להבשיל בין שלושה לעשרה חודשים, וככל שההבשלה ארוכה יותר כך טעם הגבינה יותר חזק.

היסטוריה
--------

אזור גרוייר ידוע בייצור הגבינה שלו עם מהמאה ה-12. עדויות מימי הביניים מציינות את המומחיות של תושבי המקום להפוך את תנובת החלב הפרות שלהם לגבינה מלאת שומן. הגבינה נמכרה גם בצרפת ובאיטליה.

המאה ה-17 הייתה שלב חשוב במותג גבינת גרוייר, מכיוון שלא רק המותג קיבל הכרה רשמית אלא בנוסף הייתה עליה ניכרת בייצוא. בתקופה הזו החלו להינקט צעדים ראשונים על המקוריות באמצעות סימון. המילה המסמלת את מקור הגבינה נכנסה למילון האקדמיה הצרפתית בשנת 1762.

ההגירה הגדולה שהכתה את קנטון פריבור במהלך המאות ה 18 וה 19 הרחיבה את האזור הגאוגרפי של ייצור גבינת הגרוייר גם לקנטונים וו, נשאטל וז'ורה ואף לצרפת השכנה. אולם ללא הגנה על המותג צצו הרבה העתקים לגבינת הגרוייר. באמצע המאה ה-19 החל קמפיין למיסוד המותג והכרה במקום בו יוצרה הגבינה. שיחות שהתנהלו במדריד (1891), בפריז (1926) וברומא (1930) הסתיימו בחתימה על הסכם להגנת מותגים לפי מקום ייצורם. אולם, רק בשנת 2001 גבינת גרויר קיבלה את אישור המותג הגאוגרפי בשווייץ ובשנת 2011 את המיתוג האירופאי.

גרוייר מסביב לעולם
------------------

אין לבלבל בינה לבין הגבינה גרביארה, הפופולרית בעיקר ביוון.

קישורים חיצוניים
----------------

ויקישיתוף מדיה וקבצים בנושא **גרוייר** בוויקישיתוף
* על גבינת גרוייר (באנגלית)
* גרוייר, באתר אנציקלופדיה בריטניקה (באנגלית)
* אתר למנויים בלבד הניו יורק טיימס, שופט בארה"ב: גבינת גרוייר היא עדיין גרוייר, גם אם היא לא מגיעה מגרוייר, באתר הארץ, 13 בינואר 2022

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb119611029 (data)
* GND: 4361450-4

 |
**ידרנקה קוסור** (בקרואטית: **Jadranka Kosor**; נולדה ב-1 ביולי 1953) היא פוליטיקאית קרואטית, שהייתה ראש ממשלת קרואטיה התשיעית בשנים 2009–2011. היא נכנסה לתפקידה בעקבות התפטרותו הפתאומית של קודמה, איבו סאנאדר. קוסור היא הראשונה והיחידה שכיהנה כראש הממשלה של קרואטיה עד כה מאז עצמאותה מיוגוסלביה.

ביוגרפיה
--------

קוסור נולדה בליפיק (אנ'), ולאחר שקיבלה תואר במשפטים מאוניברסיטת זאגרב שבזאגרב החלה ב-1972 בעבודה כעיתונאית בעיתון "וצ'רניי ליסט" (Večernji list) וברדיו הקרואטי. ב-1971 פורסם ספר השירה הראשון שלה, "Koraci". במהלך מלחמת העצמאות של קרואטיה עבדה ברדיו, ותוכניתה עסקה בנושאים הקשורים למלחמה, כגון בעיות פליטים או נכי מלחמות. היא עבדה תקופה קצרה גם ככתבת עבור ה-BBC במהלך אותה תקופה.

קוסור פרסמה ארבעה ספרים, שני ספרי שירה ושני ספרים על מלחמת העצמאות הקרואטית. לקוסור בן אחד.

קריירה פוליטית
--------------

ב-1995 הייתה לנציגה בפרלמנט הקרואטי כחברת האיחוד הדמוקרטי הקרואטי (HDZ). כחברת הפרלמנט הייתה סגנית נשיאתו. בשנים 1999–2000 הייתה נשיאת ארגון הנשים על שם אנה קטרינה זרינסקה (Ana Katarina Zrinska) של האיחוד הדמוקרטי.

הייתה סגנית נשיא האיחוד הדמוקרטי בשנים 1995–1997 ובשנים 2002–2009, אז הפכה לנשיאת המפלגה. ב-2003 הפכה לשרת מחלקת המשפחה, האזרחים הוותיקים והסולידריות הבין-דורית הקרואטית, תחת ראש הממשלה איבו סאנאדר. הייתה מועמדת האיחוד הדמוקרטי הקרואטי לנשיאות קרואטיה בבחירות לנשיאות בשנת 2005. בסיבוב הראשון עקפה את בוריס מיקשיץ' (אנ') באחוזים בודדים והגיעה למקום השני. היא התמודדה מול סטייפן מסיץ' בסיבוב השני, אך הפסידה.

ביולי 2009 הייתה לנשיאת האיחוד הדמוקרטי הקרואטי, עם התפטרותו של איבו סאנאדר.

### ראש ממשלה

ב-1 ביולי 2009 התפטר בפתאומיות ראש ממשלת קרואטיה איבו סאנאדר, והציע את קוסור לראש הממשלה הבאה. עם אישור מינויה על ידי הפרלמנט הייתה לאישה הראשונה המכהנת כראש הממשלה של קרואטיה החופשית; לפניה כיהנו בתפקיד ראש הממשלה של הרפובליקה הסוציאליסטית של קרואטיה שתי נשים.

קישורים חיצוניים
----------------

ויקישיתוף מדיה וקבצים בנושא **ידרנקה קוסור** בוויקישיתוף

הערות שוליים
------------

1. ↑  קרואטיה: אישה תתמנה לראשונה לראש הממשלה, באתר ynet, 7 ביולי 2009
2. ↑  Skard, Torild, **Women of power - half a century of female presidents and prime ministers worldwide**, *Croatia's Milka Planinc and Jadranka Kosor*, Bristol: Policy Press, ISBN 978-1-44731-578-0, pp. 326-333
3. ↑  "Djetinjstvo Jadranke Kosor: ljepotica i vunderkind". *Slobodna Dalmacija* (בקרואטית). 2009-07-04.
4. 1 2 3  ABOUT CROATIAN GOVERNMENT: Jadranka Kosor, באתר Vlada.hr (עותק ארכיון מתוך ארכיון האינטרנט)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1195452411
* ISNI: 0000 0000 3501 1907
* LCCN: n94095761
* NKC: js20211107754
* NSK: 000018902
* SUDOC: 267803184
* VIAF: 16462686
* WorldCat: lccn-n94095761

 |
**גבינה צפתית** היא גבינה ישראלית מלוחה, חצי קשה, בעלת מרקם צמיגי, הנמכרת בחריצים. הגבינה עשויה מחלב בקר או חלב צאן ומופיעה באחוזי שומן שונים, במליחות בינונית או מעודנת.

היסטוריה
--------

את הגבינה הצפתית הראשונה ייצרו במחלבת המאירי, בעיר צפת בשנת 1818. הדור הראשון של בעלי המחלבה קראו לה 'צפתית' על שם עירם. עם השנים, השתרש השם, ונפוץ לתיאור גבינות מסוג זה על ידי מחלבות שונות. מחלבת המאירי מייצרת את הגבינה על פי המתכון המקורי מחלב צאן ומשווקת אותו בכל הארץ. מחלבה ותיקה נוספת המייצרת גבינה צפתית, היא מחלבת קדוש, גם היא בצפת.

ניתן למצוא, כיום, סוגים רבים של גבינה צפתית המיוצרים על ידי מחלבות שונות, באחוזי שומן שונים ומסוגים שונים של חלב.

תהליך הייצור
------------

לצורך הכנת גבינה צפתית מפוסטר החלב בטמפרטורה נמוכה יחסית (כ-72°C) על מנת שלא לפגוע בחלבוני החלב המשתתפים בהגבנה.

החלב המפוסטר עובר תהליך הגבנה אשר מבוסס בעיקרו על אנזים אשר פועל על החלבון העיקרי שבחלב הוא הקזאין; לתהליך מוסיפים גם חיידקים לקטיים המשפיעים על טעמה של הגבינה ומסייעים לתהליך ההגבנה. כמו כן מוסיפים לחלב גם סידן כלוריד שמטרתו לפצות על הסידן שאבד בתהליך פיסטור החלב.

הגבן העיקרי מתקבל יחסית מהר (לאחר כשעה של המתנה, בשל פעולת האנזים). בהמשך מבצעים בגבן מספר חיתוכים וערבובים עדינים המסייעים לניקוז המים מן הגבן וקבלת הבסיס. בשלב זה מוסיפים גם מלח - הן למטרת טעם והן למטרת סיוע בשימור הגבינה בהמשך.

לאחר ניקוז מרבית הנוזלים שהשתחררו בעת החיתוכים, נדחסת המסה לסלסלות קש (כיום קיימות גם סלסלות פלסטיק בעלות דוגמת קש) ונשארת בהן למספר שעות, כדי לנקז את יתרת נוזלי הגבינה וגיבושה לצורה עגולה. במהלך זמן זה הופכים את הגבינה מספר פעמים כדי לעזור לניקוז ולקבל את דוגמת הקש גם בחלקה העליון של הגבינה.

השימוש בגבינה
-------------

הגבינה פופולרית בכריכים, עם סלט ירקות, מתובלת, או בצורתה המקורית. את הזן הקשה יותר ניתן לגרר על פסטה או לאפות בתנור.

קישורים חיצוניים
----------------

* סרטונים איך מייצרים גבינה צפתית?, סרטון בערוץ היוטיוב של תאגיד השידור הישראלי.